
RAPORT

asupra proiectului de Lege pentru  modificarea şi completarea Ordonanţei de urgenţă a Guvernului nr.262/2000 privind procedurile de stabilire a nivelurilor maxime de reziduuri de pesticide 

în plante şi produse vegetale

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă, cu proiectul de Lege pentru  modificarea şi completarea Ordonanţei de urgenţă a Guvernului nr.262/2000 privind procedurile de stabilire a nivelurilor maxime de reziduuri de pesticide în plante şi produse vegetale,  transmis cu adresa nr.P.L.-X 54 din 15 februarie 2006 şi înregistrat sub nr.24/55/16.02.2006. 

La întocmirea raportului, Comisia a avut în vedere avizul favorabil al Consiliului Legislativ, avizul favorabil al Comisiei pentru sănătate şi familie şi avizul favorabil al Comisiei juridice, de disciplină şi imunităţi.
 Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.262/2000 privind procedurile de stabilire a nivelurilor maxime de reziduuri de pesticide în plante şi produse vegetale, aprobată cu modificări prin Legea nr.306/2001, instituind măsuri suplimentare vizând prevenirea riscurilor pentru sănătatea publică, prin asigurarea respectării nivelurilor maxime de reziduuri de pesticide la produsele vegetale destinate consumului uman şi animal, cu încadrarea în prevederile angajamentelor asumate de România în vederea integrării în Uniunea Europeană.
Proiectul de Lege pentru  modificarea şi completarea Ordonanţei de urgenţă a Guvernului nr.262/2000 privind procedurile de stabilire a nivelurilor maxime de reziduuri de pesticide în plante şi produse vegetale face parte din categoria legilor ordinare, potrivit prevederilor art.73 din Constituţia României, republicată.
La dezbaterea proiectului a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul  Flaviu Lazin – secretar de stat în cadrul Ministerului Agriculturii, Pădurilor şi Dezvoltării Rurale . 

La lucrările comisiei au fost prezenţi 24 de deputaţi din totalul de 25 membri ai comisiei.

Raportul Comisiei a fost adoptat în unanimitate, în forma prezentată de Senat, în şedinţa din 8 martie 2006.
Proiectul de lege a fost adoptat de Senat în şedinţa din 9 februarie 2006.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

